DECRET

/2024, de de , de reestructuració del Consell Català de l’Esport.

El Decret legislatiu 1/2000, de 31 de juliol, pel qual s’aprova el Text únic de la Llei de l‘Esport, va definir la Secretaria General de l’Esport com a òrgan de direcció política de l’Administració esportiva de la Generalitat i el Consell Català de l’Esport com a organisme autònom encarregat de la direcció i la gestió de l’activitat administrativa esportiva, adscrit, mitjançant la secretaria esmentada, al departament competent en matèria esportiva, actualment, al Departament de la Presidència.

El Decret 35/2001, de 23 de gener, sobre els òrgans rectors i el funcionament del Consell Català de l’Esport, va desenvolupar la composició, les funcions i el funcionament dels òrgans rectors del Consell Català de l’Esport regulats pel Decret legislatiu 1/2000, de 31 de juliol.

El Decret 215/2005, d’11 d’octubre, de reestructuració de la Secretaria General de l’Esport i del Consell Català de l’Esport, va configurar l’actual model organitzatiu i va distribuir les funcions de l’Administració esportiva de la Generalitat entre les diferents unitats en què s’estructura tant la Secretaria General de l’Esport i de l’Activitat Física, com el Consell Català de l’Esport.

Aquesta configuració de l’Administració esportiva s’ha vist afectada per diverses disposicions aprovades amb posterioritat. Mitjançant el Decret 20/2019, de 29 de gener, de reestructuració del Departament de la Presidència, es va modificar la denominació de la Secretaria General de l’Esport, per la de l’actual, Secretaria General de l’Esport i de l’Activitat Física, i també se li van atribuir noves funcions.

Així mateix, el Decret 19/2022, de 8 de febrer, de reestructuració del Departament de la Presidència, disposa que correspon a la Secretaria General de l’Esport i de l’Activitat Física, amb rang de secretaria general, les funcions que preveu el Decret legislatiu 1/2000, de 31 de juliol, la resta de disposicions sectorials aplicables, i les detallades a l’article 75 del Decret 19/2022, de 8 de febrer.

Els diferents canvis normatius i tecnològics que s’han produït i l’establiment de noves formes de tramitació de procediments, fan necessari actualitzar la regulació de l’estructura del Consell Català de l’Esport, no només per adaptar-la a aquests nous requeriments, sinó per donar un impuls en la gestió, i per aproximar l’Administració esportiva a totes les persones i entitats del territori, tot dotant-la de mecanismes que la facin més eficaç i eficient.

Igualment esdevé imprescindible aquesta nova regulació per tal de poder donar resposta a les necessitats que en l’actualitat exigeix la prestació d’uns serveis administratius de qualitat en favor de les persones i entitats del sector de l’esport i de l’activitat física.

Pel que fa a la nova estructura, pren especial rellevància l’assimilació orgànica a un servei de l’Escola Catalana de l’Esport, que té com a principal funció planificar el disseny, l'actualització i el desenvolupament de la formació tant presencial com a distància dels tècnics o tècniques de les activitats físiques o esportives i especials, i desenvolupar els plans d'estudis, programes i currículums de formació.

Així mateix, també s’assimila orgànicament a un servei el Centre de Tecnificació Esportiva d’Esplugues de Llobregat, que és un equipament residencial i un centre de formació de les persones esportistes d’alt rendiment.

D’altra banda, s’estableixen les representacions territorials a les demarcacions territorials de la Catalunya Central, Penedès i Alt Pirineu i Aran, assimilades orgànicament a un servei, i amb la principal funció d’informar i assessorar la ciutadania i les entitats, públiques i privades, en les matèries que són competència del Consell Català de l'Esport.

De la mateixa forma, l’Àrea Jurídica, d'Inspecció i de Registre d'Entitats Esportives és assimilada orgànicament a un servei.

La nova regulació contempla també la creació de noves àrees funcionals i, a la vegada, suposa una disminució de vuit seccions, una unitat laboral i tres negociats, presents en l’actual estructura de l’entitat.

Cal destacar també que, atès que el contingut del Decret afecta únicament al funcionament intern del Consell Català de l’Esport i atesa la necessitat que la nova regulació sigui efectiva al més aviat possible per al bon funcionament de l’entitat, es preveu que entri en vigor l’endemà de la seva publicació.

Aquest Decret compleix els principis de bona regulació formulats a l’article 129 de la Llei 39/2015, d’1 d’octubre, del procediment administratiu comú de les administracions públiques, i a l’article 62 de la Llei 19/2014, del 29 de desembre, de transparència, accés a la informació pública i bon govern.

Aquesta norma resulta del tot necessària i és eficaç per assolir els objectius proposats, i cal destacar, a més, que en el seu procés d’elaboració s’han tingut en compte els principis de proporcionalitat, seguretat jurídica, transparència i eficiència. Així, la iniciativa no imposa obligacions, és coherent amb el marc normatiu vigent i ha de contribuir a millorar l’eficàcia de la gestió administrativa del Consell Català de l’Esport en benefici d’una millor prestació del servei públic que té encomanat.

Per tot això, de conformitat amb els articles 26.e), 39.1 i 40.1 de la Llei 13/2008, del 5 de novembre, de la presidència de la Generalitat i del Govern; la Llei 26/2010, del 3 d'agost, de règim jurídic i de procediment de les administracions públiques de Catalunya, i la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;

Per tot això, a proposta de la vicepresidenta del Govern i consellera de la Presidència, i d’acord amb el Govern,

Decreto:

Article 1

Funcions i estructura del Consell Català de l’Esport

1.1 El Consell Català de l'Esport és un organisme autònom de caràcter administratiu adscrit, mitjançant la Secretaria General de l’Esport i de l’Activitat Física, al Departament de la Presidència, que té les funcions que estableixen el Decret legislatiu 1/2000, de 31 de juliol, pel qual s'aprova el Text únic de la Llei de l'esport, i la resta de disposicions sectorials aplicables.

1.2 De la Direcció del Consell Català de l’Esport, assimilada a Direcció General, en depenen:

a) La Subdirecció General d'Activitats Esportives i Infraestructures.

b) La Subdirecció General de Gestió i Recursos Humans.

c) L’Àrea Jurídica, d’Inspecció i de Registre d’Entitats Esportives.

d) L'Escola Catalana de l’Esport.

e) La Unitat d'Esport i Salut.

f) Les representacions territorials de l’esport.

Article 2

Subdirecció General d'Activitats Esportives i Infraestructures

2.1 Corresponen a la Subdirecció General d'Activitats Esportives i Infraestructures les funcions següents:

a) Planificar, promoure, coordinar i controlar els programes esportius del Consell Català de l'Esport, tant els propis com els que hagin de desenvolupar les federacions, clubs i associacions esportius, així com altres entitats públiques i privades.

b) Planificar, impulsar, coordinar i controlar programes destinats a la promoció de la activitat física de la ciutadania en general, i especialment de les persones amb diversitat funcional, de la gent gran, i també aquells que vagin dirigits a la reinserció social a través de l’esport.

c) Coordinar l’elaboració i el seguiment de les actuacions en tots els àmbits de l'esport que condueixin a la integració de la perspectiva de gènere en les activitats que duu a terme el Consell Català de l'Esport per tal d'acomplir amb els compromisos establerts en els plans impulsats pel Govern en polítiques de gènere i esport.

d) Impulsar l’elaboració i el desplegament dels plans d’actuació per construir i condicionar els equipaments esportius, així com l’actualització de la normativa tècnica aplicable, i supervisar la gestió del Cens d’Equipaments Esportius de Catalunya.

e) Supervisar i vetllar per la gestió del Centre de Tecnificació Esportiva d’Esplugues de Llobregat.

f) Impulsar, dins de l’àmbit de les seves competències, l’elaboració i la redacció dels plans, dels programes i de les bases de subvencions, ajuts, beques i premis en règim de concurrència pública.

g) Impulsar i efectuar, dins l’àmbit de les seves competències, la proposta de resolució d’expedients de subvencions directes i nominatives i de les resolucions o convenis que tinguin per objecte la concessió de subvencions, tot coordinant-ne la planificació.

h) Impulsar i promoure en matèria d’activitat física i esportiva els procediments de convocatòria i els de concessió de subvencions, ajuts, beques i premis, inclosa la proposta de resolució, prenent en consideració la perspectiva de gènere en les diferents fases del procediment, de forma coordinada amb l’Àrea de Gènere i Programes Esportius Transversals.

i) Vetllar per una correcta relació dels diferents òrgans del Consell Català de l'Esport amb el món associatiu i els ens locals que desenvolupin programes d'activitats físiques o esportives.

j) Supervisar i coordinar la redacció i la subscripció dels convenis de col·laboració entre el Consell Català de l’Esport i les entitats esportives en matèria d’activitats esportives.

k) Vetllar per l’accés al coneixement i l’ús del català, i de l’aranès a l’Aran, i pel respecte dels drets lingüístics en l’àmbit esportiu.

l) Vetllar i promoure que es faci un ús no sexista, no estereotipat ni androcèntric del llenguatge, que tingui en compte la diversitat, que sigui respectuós, no classista, ni racista, ni xenòfob, ni LGTBI-fòbic; que eviti qualsevol imatge discriminatòria de les dones o estereotips sexistes, i que fomenti valors d’igualtat, presència paritària, diversitat i coresponsabilitat, de forma coordinada amb l’Àrea de Gènere i Programes Esportius Transversals.

m) Qualsevol altra funció de naturalesa anàloga que li sigui encomanada.

2.2 De la Subdirecció General d'Activitats Esportives i Infraestructures en depenen:

a) El Servei d'Equipaments Esportius.

b) El Servei d'Alt Rendiment i Esport Federat.

c) El Servei d'Esport Escolar.

d) El Centre de Tecnificació Esportiva d’Esplugues de Llobregat.

e) L’Àrea de Promoció de l’Activitat Física.

f) L’Àrea de Gènere i Programes Esportius Transversals.

Article 3

Servei d'Equipaments Esportius

Corresponen al Servei d'Equipaments Esportius les funcions següents:

a) Planificar i programar la xarxa d'equipaments esportius de Catalunya amb l'objectiu de promoure un desenvolupament equilibrat del territori, i vetllar per assolir un nivell escaient de la seva qualitat.

b) Coordinar els treballs per obtenir, actualitzar i difondre la informació sobre el nombre, la situació i l'estat dels equipaments existents a Catalunya, així com la difusió de temes relacionats amb els equipaments esportius.

c) Establir les condicions necessàries per a un aprofitament òptim dels equipaments esportius mitjançant la millora de la seva gestió i el seu condicionament al desenvolupament sostenible mitjançant l'optimització dels existents i amb l'ajust de l'oferta a la demanda.

d) Coordinar i supervisar el desplegament del Pla director d'instal·lacions i equipaments esportius de Catalunya, i elaborar els informes que se sol·licitin al respecte.

e) Proposar les directrius que s'han de seguir en la programació, la construcció i la gestió dels equipaments, i difondre-les i proporcionar assessorament a les persones interessades.

f) Coordinar amb altres institucions i entitats la unificació de criteris en la programació i construcció dels equipaments esportius dins del marc europeu.

g) Elaborar i redactar el plans, els programes i les bases de subvencions i ajuts en matèria d'instal·lacions i equipaments esportius.

h) Elaborar i redactar les convocatòries d’ajuts i subvencions en l’àmbit d’instal·lacions i equipaments esportius.

i) Tramitar les sol·licituds d’ajuts i subvencions en l’àmbit d’instal·lacions i equipaments esportius; dur a terme les actuacions necessàries per efectuar la proposta de concessió o de denegació, amb la col·laboració de l’Àrea d’Ajuts i Subvencions, i emetre els informes de valoració que els òrgans competents li sol·licitin.

j) Revisar la documentació justificativa de caràcter tècnic presentada en relació amb els ajuts i subvencions en l’àmbit d’instal·lacions i equipaments esportius i emetre l’informe de valoració corresponent.

k) Coordinar la recollida, l’anàlisi i la difusió de dades sobre la planificació i la gestió dels equipaments esportius.

l) Informar a l’òrgan competent sobre la correcta execució tècnica de les directrius establertes en les obres de construcció i de condicionament d’instal·lacions i equipaments esportius que hagin estat subvencionades pel Consell Català de l’Esport, i fer el seguiment de les obres i la supervisió de les certificacions.

m) Actualitzar el Cens d'equipaments esportius de Catalunya.

n) Vetllar per l'acompliment de les disposicions legals i reglamentàries en matèria d'instal·lacions esportives, i posar en coneixement de l’òrgan competent tots aquells fets que puguin ser susceptibles d’infracció administrativa.

o) Supervisar tècnicament i redactar els convenis de col·laboració entre el Consell Català de l’Esport i altres entitats en matèria d’equipaments esportius.

p) Fer el seguiment i l’actualització de les normatives específiques i tècniques de l’àmbit del Servei, i dels preus estandarditzats dels mòduls d’instal·lacions.

q) Supervisar la redacció dels projectes de remodelatge, millora i ampliació i l’execució de les obres de manteniment i conservació de les instal·lacions esportives pròpies del Consell Català de l’Esport.

r) Impulsar i promoure la incorporació de la perspectiva de gènere en els procediments de convocatòria i de concessió de subvencions i ajuts en matèria d'instal·lacions i equipaments esportius, de forma coordinada amb l’Àrea de Gènere i Programes Esportius Transversals.

s) Qualsevol altra funció de naturalesa anàloga que li sigui encomanada.

Article 4

Servei d'Alt Rendiment i Esport Federat

Corresponen al Servei d'Alt Rendiment i Esport Federat les funcions següents:

a) Impulsar les activitats d'esport federat i, en especial, aquelles que fan referència a la tecnificació, l’alt rendiment i les seleccions esportives catalanes.

b) Elaborar, amb la col·laboració de les federacions esportives, els programes de tecnificació esportiva i alt rendiment, i fer el seguiment i control de la seva aplicació.

c) Proposar la subscripció i redactar els convenis de col·laboració entre el Consell Català de l’Esport i les entitats esportives en matèria d’alt rendiment i esport federat.

d) Elaborar i redactar els plans, els programes i les bases de subvencions, d’ajuts, de beques i premis en l’àmbit de l’alt rendiment i l’esport federat.

e) Elaborar i redactar les convocatòries de subvencions, d’ajuts, de beques i premis en l’àmbit de l’alt rendiment i l’esport federat.

f) Tramitar les sol·licituds de subvencions, d’ajuts, de beques i premis en l’àmbit de l’alt rendiment i l’esport federat; dur a terme les actuacions necessàries per efectuar la proposta de concessió o de denegació, amb la col·laboració de l’Àrea d’Ajuts i Subvencions, i emetre els informes de valoració que els òrgans competents li sol·licitin.

g) Revisar la documentació justificativa de caràcter tècnic presentada en relació amb les subvencions, els ajuts, les beques i els premis en l’àmbit de l’alt rendiment i l’esport federat i emetre l’informe de valoració corresponent.

h) Informar a l’òrgan competent sobre la correcta execució de les actuacions subvencionades en l’àmbit de l’alt rendiment i l’esport federat.

i) Proposar la selecció i fer el seguiment de les persones esportistes adscrites als plans de tecnificació esportiva de Catalunya, en coordinació amb les federacions esportives catalanes i els centres de Tecnificació Esportiva de Catalunya.

j) Donar suport al Centre de Tecnificació Esportiva d’Esplugues de Llobregat i coordinar amb aquest la planificació de les actuacions en matèria esportiva que s’hi hagin de dur a terme.

k) Fer el seguiment de les normatives específiques i tècniques de l’àmbit de l’alt rendiment i l’esport federat.

l) Impulsar i promoure la incorporació de la perspectiva de gènere en els procediments de convocatòria i de concessió de subvencions, ajuts, beques i premis en l’àmbit de l’alt rendiment i l’esport federat, de forma coordinada amb l’Àrea de Gènere i Programes Esportius Transversals.

m) Qualsevol altra funció de naturalesa anàloga que li sigui encomanada.

Article 5

Servei d'Esport Escolar

Corresponen al Servei d’Esport Escolar les funcions següents:

a) Planificar, coordinar, executar i fer el seguiment dels programes d’esport escolar.

b) Coordinar i col·laborar amb els diferents agents esportius la promoció i l’organització de l’activitat de l'esport escolar.

c) Coordinar i fer el seguiment de la participació dels/de les esportistes escolars catalans als diferents àmbits fora de Catalunya o de campionats i activitats supranacionals.

d) Proposar la subscripció i redactar els convenis de col·laboració entre el Consell Català de l’Esport i les entitats esportives en matèria d’esport escolar.

e) Elaborar i redactar els plans, els programes i les bases de subvencions, d’ajuts, de beques i premis en l’àmbit de l’esport escolar.

f) Elaborar i redactar les convocatòries de subvencions, d’ajuts, de beques i premis en l’àmbit de l’esport escolar.

g) Tramitar les sol·licituds de subvencions, d’ajuts, de beques i premis en l’àmbit de l’esport escolar; dur a terme les actuacions necessàries per efectuar la proposta de concessió o de denegació, amb la col·laboració de l’Àrea d’Ajuts i Subvencions, i emetre els informes de valoració que els òrgans competents li sol·licitin.

h) Revisar la documentació justificativa de caràcter tècnic presentada en relació amb les subvencions, els ajuts, les beques i els premis en l’àmbit de l’esport escolar i emetre l’informe de valoració corresponent.

i) Informar a l’òrgan competent sobre la correcta execució de les actuacions subvencionades en l’àmbit de l’esport escolar.

j) Fer el seguiment de les normatives especifiques de l'àrea.

k) Col·laborar amb altres departaments de l'Administració de la Generalitat en l'elaboració, difusió i promoció de campanyes i programes d'esport escolar.

l) Impulsar i promoure la incorporació de la perspectiva de gènere en els programes d’esport escolar i en els procediments de convocatòria i de concessió de subvencions, ajuts, beques i premis en l’àmbit de l’esport escolar, de forma coordinada amb l’Àrea de Gènere i Programes Esportius Transversals.

m) Qualsevol altra funció de naturalesa anàloga que li sigui encomanada.

Article 6

El Centre de Tecnificació Esportiva d’Esplugues de Llobregat

6.1 El Centre de Tecnificació Esportiva d’Esplugues de Llobregat és un equipament residencial i un centre de formació de les persones esportistes d’alt rendiment.

6.2 Són funcions de la Direcció del Centre de Tecnificació Esportiva d’Esplugues de Llobregat, assimilat orgànicament a servei:

a) Dirigir el Centre de Tecnificació d’Esplugues de Llobregat, sota la supervisió de la persona titular de la Subdirecció General d’Activitats Esportives i Infraestructures.

b) Planificar, en coordinació amb els centres educatius amb qui es mantinguin acords de col·laboració, el seguiment i el suport acadèmic dels/de les joves esportistes que són usuaris/àries del servei.

c) Planificar i organitzar, en coordinació i amb l’assistència del Servei d’Alt Rendiment i Esport Federat i, en el seu cas, de les federacions esportives catalanes, les activitats de tecnificació esportiva que hagin de dur a terme les persones usuàries del servei, així com l’ús de les instal·lacions esportives del Centre, en coordinació amb el Servei de Recursos Humans i Règim Interior.

d) Vetllar per l’adequada dotació del material i utillatge adients per al desenvolupament de les activitats de tecnificació que es duguin a terme al Centre.

e) Planificar, en coordinació i amb l’assistència de la Unitat d’Esport i Salut, la prestació dels serveis mèdics i sanitaris que requereixin les persones usuàries del Centre.

f) Dirigir la gestió i l’ús de la Residència Joaquim Blume, i vetllar per la qualitat del serveis que es presten a les persones usuàries.

g) Dirigir i coordinar el personal que presti els seus serveis al Centre, amb l’assistència i suport del Servei de Recursos Humans i Règim Interior, o en el seu cas, del Servei d’Alt Rendiment i Esport Federat o de les federacions esportives catalanes.

h) Impulsar i vetllar per l’execució dels contractes derivats de les activitats del Centre, dins dels límits de la seva competència, i en coordinació i amb el suport del Servei d’Administració Econòmica i Contractació.

i) Preparar una memòria anual sobre la gestió i l’explotació del Centre.

j) Vetllar pel respecte als drets de les persones usuàries de la Residència Blume i, especialment actuar en tot cas sota el principi de l’interès superior dels infants i adolescents usuaris/àries del Centre.

k) Resoldre, prèvia la corresponent instrucció, els expedients disciplinaris que s’incoïn a les persones usuàries de la Residència Blume per l’incompliment del Reglament de règim intern i tenir coneixement de totes les mesures correctores que se’ls apliquin.

l) Proposar la subscripció i redactar els convenis de col·laboració entre el Consell Català de l’Esport i altres entitats en les matèries pròpies del seu àmbit.

m) Fer el seguiment de les normatives específiques de l'àrea.

n) Impulsar i promoure la incorporació de la perspectiva de gènere en el seguiment i el suport acadèmic i en les activitats de tecnificació esportiva que hagin de dur a terme les persones usuàries del servei, de forma coordinada amb l’Àrea de Gènere i Programes Esportius Transversals.

o) Fer el seguiment de la implementació en el Centre del Protocol per a la prevenció, la detecció, l’actuació i la resolució de situacions d’assetjament sexual i assetjament per raó de sexe, orientació sexual, identitat de gènere o expressió de gènere.

p) Fer el seguiment de la implementació en el Centre del Protocol de protecció d’infants i adolescents davant la violència en l’àmbit esportiu.

q) Qualsevol altra funció de naturalesa anàloga que li sigui encomanada.

Article 7

Àrea de Promoció de l’Activitat Física

Corresponen a l'Àrea de Promoció de l’Activitat Física, configurada com a àrea funcional, les funcions següents:

a) Planificar, coordinar, executar i fer el seguiment dels programes destinats a la promoció de la activitat física de la ciutadania en general, i especialment de les persones amb diversitat funcional, de la gent gran i dels col·lectius d’especial complexitat i risc d’exclusió social.

b) Proposar la subscripció i redactar els convenis de col·laboració entre el Consell Català de l’Esport i altres entitats per a la promoció de l’activitat física ciutadana.

c) Elaborar i redactar els plans, els programes i les bases de subvencions, d’ajuts, de beques i premis en l’àmbit de la promoció de l’activitat física ciutadana.

d) Elaborar i redactar les convocatòries de subvencions, d’ajuts, de beques i premis en l’àmbit de la promoció de l’activitat física ciutadana.

e) Tramitar les sol·licituds de subvencions, d’ajuts, de beques i premis en l’àmbit de la promoció de l’activitat física ciutadana; dur a terme les actuacions necessàries per efectuar la proposta de concessió o de denegació, amb la col·laboració de l’Àrea d’Ajuts i Subvencions, i emetre els informes de valoració que els òrgans competents li sol·licitin.

f) Revisar la documentació justificativa de caràcter tècnic presentada en relació amb les subvencions, els ajuts, les beques i els premis en l’àmbit de la promoció de l’activitat física ciutadana i emetre l’informe de valoració corresponent.

g) Informar a l’òrgan competent sobre la correcta execució de les actuacions subvencionades en l’àmbit de la promoció de l’activitat física ciutadana.

h) Fer el seguiment de les normatives específiques i tècniques del seu àmbit.

i) Impulsar i promoure la incorporació de la perspectiva de gènere en l’àmbit de la promoció de la activitat física de la ciutadania, de forma coordinada amb l’Àrea de Gènere i Programes Esportius Transversals.

j) Qualsevol altra funció de naturalesa anàloga que li sigui encomanada.

Article 8

Àrea de Gènere i Programes Esportius Transversals

Corresponen a l'Àrea de Gènere i Programes Esportius Transversal, configurada com a àrea funcional, les funcions següents:

a) Planificar, coordinar, executar i fer el seguiment dels programes en tots els àmbits de l'esport destinats a actuacions que condueixin a la integració de la perspectiva de gènere i la perspectiva lingüística, i proposar mesures per garantir l'avaluació igualitària amb perspectiva de gènere en les activitats que duu a terme el Consell Català de l'Esport, amb el suport dels recursos formatius especialitzats que ofereixen les administracions i els organismes competents en matèria d’igualtat i feminismes i de política lingüística.

b) Assessorar en matèria de gènere a les entitats esportives catalanes d'àmbit escolar, federat, universitari o de lleure, de caràcter públic o privat, mitjançant l’impuls i la promoció de l'aplicació de la perspectiva de gènere en la composició dels seus òrgans de decisió, en la planificació, programació i difusió de les seves activitats.

c) Impulsar i fomentar la recerca i la realització d'estudis sobre la situació de l'esport femení i el dret de les nenes, noies i dones a gaudir de l'accés igualitari a la pràctica fisicoesportiva a tots els nivells, i produir, recollir i divulgar material didàctic en temes d'igualtat d'oportunitats i esport femení.

d) Assessorar i donar el suport tècnic que requereixen totes les unitats del Consell Català de l’Esport en l’elaboració dels plans i programes per tal de garantir la transversalitat i per l'equitat en matèria de gènere, en tots els nivells esportius, tot intervenint de forma activa en la valoració tècnica i elaborant els informes amb perspectiva de gènere.

e) Fer el seguiment i vetllar per l'acompliment dels objectius de les unitats didàctiques referents a esport i gènere en els cursos de formació de l'Escola Catalana de l'Esport.

f) Posar a l'abast de les entitats esportives la informació i les eines per prevenir, detectar i procedir en cas de situacions de violència de gènere i assetjament en l'àmbit esportiu i que puguin elaborar i implementar protocols contra l’assetjament sexual i per raó de sexe/gènere i de protocols d’actuació contra la violència o l’assetjament del col·lectiu LGBTIQ+ en l’àmbit esportiu.

g) Coordinar les actuacions amb els departaments, ens, òrgans, serveis i persones responsables en matèria de gènere.

h) Assessorar en l'elaboració de projectes esportius d'àmbit europeu a entitats catalanes.

i) Planificar, coordinar, executar i fer el seguiment dels Programes Esportius Transversals i, concretament, del Pla estratègic d’esport universitari de Catalunya, així com impulsar altres projectes esportius d'àmbit universitari.

j) Proposar la subscripció i redactar els convenis de col·laboració entre el Consell Català de l’Esport i altres entitats en les matèries pròpies del seu àmbit.

k) Elaborar i redactar els plans, els programes i les bases de subvencions, d’ajuts, de beques i premis en l’àmbit dels Programes Esportius Transversals, de l’esport universitari, de l’esport i el gènere i de l’esport i la llengua.

l) Elaborar i redactar les convocatòries de subvencions, d’ajuts, de beques i premis en l’àmbit dels Programes Esportius Transversals, de l’esport universitari i de l’esport i el gènere.

m) Tramitar les sol·licituds de subvencions, d’ajuts, de beques i premis en l’àmbit dels Programes Esportius Transversals, de l’esport universitari i de l’esport i el gènere; dur a terme les actuacions necessàries per efectuar la proposta de concessió o de denegació, amb la col·laboració de l’Àrea d’Ajuts i Subvencions, i emetre els informes de valoració que els òrgans competents li sol·licitin.

n) Revisar la documentació justificativa de caràcter tècnic presentada en relació amb les subvencions, els ajuts, les beques i els premis en l’àmbit dels Programes Esportius Transversals, de l’esport universitari i de l’esport i el gènere i emetre l’informe de valoració corresponent.

o) Informar a l’òrgan competent sobre la correcta execució de les actuacions subvencionades en l’àmbit dels Programes Esportius Transversals, de l’esport universitari i de l’esport i el gènere.

p) Fer el seguiment de les normatives específiques de l'àrea.

q) Impulsar i fomentar el coneixement i l’ús del català, i de l’aranès a l’Aran, en l’àmbit esportiu,

i produir, recollir i divulgar material didàctic per a l’aprenentatge del català, i de l’aranès a l’Aran.

r) Posar a l'abast de les entitats esportives la informació i les eines per garantir els drets lingüístics i prevenir, detectar i actuar en cas de situacions de discriminació per raó de llengua en l’àmbit esportiu d’acord amb la normativa vigent.

s) Qualsevol altra funció de naturalesa anàloga que li sigui encomanada.

Article 9

Subdirecció General de Gestió i Recursos Humans

9.1 Corresponen a la Subdirecció General de Gestió i Recursos Humans les funcions següents:

a) Supervisar i controlar la gestió econòmica i pressupostària, la contractació i els subministraments del Consell Català de l'Esport.

b) Coordinar la gestió i l’administració dels recursos humans del Consell Català de l'Esport.

c) Supervisar les actuacions en matèria de prevenció de riscos i salut laboral, vetllant perquè s’incorpori la perspectiva de gènere en els programes de seguretat i salut laboral amb la finalitat de promoure un ambient lliure de violències masclistes amb l’abordatge de les situacions d’assetjament sexual i l’assetjament per raó de sexe.

d) Organitzar, supervisar i coordinar el registre i l'arxiu general i els arxius de gestió.

e) Coordinar els sistemes d'informació i les tecnologies de la informació i les comunicacions del Consell Català de l'Esport.

f) Actuar com a unitat d’informació i desenvolupar les tasques relacionades amb la coordinació, la comunicació, el suport i l'assessorament a les unitats del Consell Català de l’Esport i a la ciutadania en l'àmbit de la publicitat activa i l'accés a la informació pública.

g) Coordinar la implantació de les polítiques en matèria de protecció de dades de caràcter personal en l'àmbit del Consell Català de l’Esport.

h) Supervisar la gestió de la biblioteca de l'esport i els fons documentals especialitzats en activitat física i esport en qualsevol suport d'informació del Consell Català de l’Esport i promoure l'intercanvi d'informació amb altres centres documentals similars tant estatals com internacionals.

i) Coordinar la producció de documentació tècnica de l'esport i impulsar l'edició i la difusió de les publicacions del Consell Català de l'Esport.

j) Coordinar i gestionar els canals de comunicació ciutadana i de les entitats amb el Consell Català de l’Esport.

k) Coordinar el manteniment integral de les instal·lacions dependents del Consell Català de l'Esport.

l) Fer el seguiment i coordinar els procediments de subvencions, d’ajuts, de beques i premis en totes les seves fases i supervisar-ne la gestió i tramitació administrativa i econòmica, prenent en consideració la perspectiva de gènere, de forma coordinada amb l’Àrea de Gènere i Programes Esportius Transversals.

m) Impulsar l'elaboració de propostes de racionalització, simplificació i implementació de serveis digitals, processos, circuits administratius i tècniques de gestió, d'acord amb el model corporatiu d'administració digital i en coordinació amb les unitats transversals competents.

n) Exercir la direcció tècnica de la implementació de l'administració digital al Consell Català de l’Esport.

o) Impulsar i coordinar la implementació de les polítiques corporatives per al web del Consell Català de l’Esport i l'ús d'altres canals de comunicació mitjançant Internet, com butlletins i xarxes socials, entre altres, i coordinar i gestionar les bústies de queixes, consultes i suggeriments.

p) Supervisar, en coordinació amb altres unitats competents en matèria de comunicació, les actuacions del Consell Català de l’Esport en matèria d'identitat visual i disseny gràfic, informació i difusió i garantir la coherència de la imatge corporativa de l’entitat.

q) Vetllar i promoure que es faci un ús no sexista, no estereotipat ni androcèntric del llenguatge, que tingui en compte la diversitat, que sigui respectuós, no classista, ni racista, ni xenòfob, ni LGTBI-fòbic; que eviti qualsevol imatge discriminatòria de les dones o estereotips sexistes, i que fomenti valors d’igualtat, presència paritària, diversitat i coresponsabilitat, de forma coordinada amb l’Àrea de Gènere i Programes Esportius Transversals.

r) Vetllar per la implementació del Protocol per a la prevenció, la detecció, l’actuació i la resolució de situacions d’assetjament sexual i assetjament per raó de sexe, orientació sexual, identitat de gènere o expressió de gènere i el Protocol per a la prevenció, la detecció, l’actuació i la resolució de situacions d’assetjament psicològic laboral i altres discriminacions a la feina al Consell Català de l’Esport.

s) Qualsevol altra funció de naturalesa anàloga que li sigui encomanada.

9.2 De la Subdirecció General de Gestió i Recursos Humans en depenen els òrgans següents:

a) El Servei d'Administració Econòmica i Contractació.

b) El Servei de Recursos Humans i Règim Interior.

c) L’Àrea d’Ajuts i Subvencions.

d) L’Àrea d’Organització i Difusió.

Article 10

Servei d'Administració Econòmica i Contractació

Corresponen al Servei d'Administració Econòmica i Contractació les funcions següents:

a) Coordinar la gestió administrativa referent als assumptes econòmics i pressupostaris.

b) Elaborar i proposar l'avantprojecte de pressupost i fer el seguiment pressupostari, tenint en compte la perspectiva de gènere.

c) Controlar la tresoreria i l'habilitació.

d) Supervisar i tramitar els procediments de contractació administrativa.

e) Informar i assessorar a la Direcció i a les altres unitats del Consell Català de l’Esport sobre assumptes relacionats amb la gestió econòmica i pressupostària.

f) Coordinar les actuacions administratives en matèria econòmica i pressupostària de la resta d’unitats del Consell Català de l’Esport.

g) Supervisar i liquidar la recaptació de taxes i altres ingressos i elaborar els informes corresponents.

h) Fer el seguiment de les normatives específiques del seu àmbit.

i) Qualsevol altra funció de naturalesa anàloga que li sigui encomanada.

Article 11

Servei de Recursos Humans i Règim Interior

Corresponen al Servei de Recursos Humans i Règim Interior les funcions següents:

a) Administrar i gestionar els recursos humans del Consell Català de l'Esport i fer el seguiment del capítol 1 del pressupost.

b) Programar i supervisar la formació del personal, tenint en compte la perspectiva de gènere.

c) Supervisar l'elaboració de la nòmina i la Seguretat Social.

d) Coordinar el règim interior, els serveis comuns, el registre general, l'àrea de consergeria i el parc mòbil.

e) Coordinar les actuacions sobre la prevenció de riscos i salut laboral del Consell Català de l'Esport.

f) Supervisar i controlar el manteniment i la conservació del patrimoni del Consell Català de l'Esport.

g) Gestionar les instal·lacions del complex esportiu del Consell Català de l'Esport en coordinació amb les unitats implicades.

h) Proposar la subscripció i redactar els convenis de col·laboració entre el Consell Català de l’Esport i altres entitats en les matèries pròpies del seu àmbit.

i) Fer el seguiment de les normatives específiques del seu àmbit.

k) Qualsevol altra funció de naturalesa anàloga que li sigui encomanada.

Article 12

Àrea d’Ajuts i Subvencions

Corresponen a l’Àrea d’Ajuts i Subvencions, configurada com a àrea funcional, les funcions següents:

a) Tramitar, en col·laboració amb les unitats promotores del Consell Català de l’Esport, l’aprovació i la publicació de les bases i de les convocatòries públiques de subvencions, d’ajuts, de beques i de premis en règim de concurrència pública, la resolució d’expedients de subvencions directes i nominatives, i la tramitació de les resolucions o convenis que tinguin per objecte la concessió de subvencions, vetllant per la incorporació de la perspectiva de gènere en els procediments esmentats.

b) Gestionar la configuració dels expedients electrònics en matèria de subvencions.

c) Informar a les persones interessades en relació amb les bases, les convocatòries i les resolucions i convenis de subvencions, ajuts, beques i premis i atendre’n les consultes que se’ls plantegin, en col·laboració amb les unitats promotores.

d) Tramitar les certificacions sobre la correcta execució de les actuacions subvencionades, quan escaigui.

e) Qualsevol altra funció de naturalesa anàloga que li sigui encomanada.

Article 13

Àrea d’Organització i Difusió

Corresponen a l’Àrea d’Organització i Difusió, configurada com a àrea funcional, les funcions següents:

a) Implementar l'Administració digital al Consell Català de l’Esport, analitzar els requeriments tecnològics dels projectes d'administració digital, proposar les actuacions necessàries per a la producció i l'evolució dels serveis digitals, fer el seguiment de la seva execució i coordinar les actuacions en matèria d'interoperabilitat, en col·laboració amb les unitats transversals competents.

b) Coordinar i elaborar propostes d'anàlisi, racionalització, simplificació i millora de procediments, circuits administratius i tècniques de gestió per tal d'adequar-les al model corporatiu d'administració digital.

c) Implementar i mantenir el sistema de gestió documental i l'arxiu del Consell Català de l’Esport al llarg de tot el cicle de vida dels documents en qualsevol tipus de format.

d) Establir criteris de comunicació digital del Consell Català de l’Esport en coordinació amb altres unitats competents en matèria de comunicació digital, i supervisar-ne l'aplicació.

e) Supervisar, coordinar i garantir la coherència dels continguts informatius que el Consell Català de l’Esport adreça a la ciutadania a través de canals digitals, garantint la comunicació clara, sens perjudici de les competències d'altres unitats en matèria de comunicació.

f) Coordinar i supervisar la intranet del Consell Català de l’Esport i impulsar-ne propostes de millora, així com impulsar i gestionar altres eines i canals de comunicació interna.

g) Vetllar per la normalització de la documentació interna, dels formularis i dels models de documents del Consell Català de l’Esport.

h) Implantar i vetllar pel compliment de la normativa en matèria de protecció de dades.

i) Supervisar l'aplicació de la normativa d'accessibilitat a la pàgina web de l’entitat, i la imatge gràfica i institucional establerta per la Generalitat de Catalunya.

j) Coordinar i gestionar els sistemes d'informació a la ciutadania sobre els serveis i tràmits del Consell Català de l’Esport.

k) Vetllar i promoure perquè en tota l’activitat de comunicació i de difusió es faci un ús no sexista, no estereotipat ni androcèntric del llenguatge, que tingui en compte la diversitat, que sigui respectuós, no classista, ni racista, ni xenòfob, ni LGTBI-fòbic; que eviti qualsevol imatge discriminatòria de les dones o estereotips sexistes, i que fomenti valors d’igualtat, presència paritària, diversitat i coresponsabilitat, de forma coordinada amb l’Àrea de Gènere i Programes Esportius Transversals.

l) Qualsevol altra funció de naturalesa anàloga que li sigui encomanada.

Article 14

Àrea Jurídica, d’Inspecció i de Registre d’Entitats Esportives

14.1 Corresponen a l’Àrea Jurídica, d’Inspecció i de Registre d’Entitats Esportives, assimilada orgànicament a servei, les funcions següents:

a) Prestar assessorament jurídic a les diferents unitats del Consell Català de l’Esport, en els assumptes de la seva competència, en coordinació amb el Gabinet Jurídic i amb l’Assessoria Jurídica del departament competent en matèria d’esports.

b) Actuar com a àrea de relació entre les unitats del Consell Català de l’Esport i el Gabinet Jurídic i l’Assessoria Jurídica del departament competent en matèria d’esports.

c) Assumir, si escau, la secretaria dels òrgans col·legiats del Consell Català de l’Esport.

d) Emetre els informes que li siguin sol·licitats pels òrgans competents, i aquells que siguin necessaris per a la resolució dels recursos administratius interposats contra els actes de la Presidència i de la Direcció del Consell Català de l’Esport.

e) Donar el suport jurídic necessari a les diferents unitats del Consell Català de l’Esport en la redacció i elaboració dels documents administratius que tramitin, i especialment en la redacció de bases, convocatòries i convenis.

f) Informar a les diferents unitats del Consell Català de l’Esport de les novetats normatives que puguin tenir incidència en l’àmbit de l’esport.

g) Col·laborar en el desplegament normatiu de l’esport.

h) Organitzar, dirigir i coordinar les funcions d’inspecció esportiva, tant pel que fa al control del compliment de la normativa esportiva en general, com en relació al compliment de la normativa esportiva sectorial en matèria d’instal·lacions, titulacions i entitats esportives; i especialment les relatives al control de la justificació econòmica de les subvencions, ajuts, beques i premis atorgats pel Consell Català de l’Esport.

i) Establir i difondre els criteris aplicables a la justificació econòmica de les subvencions, ajuts, beques i premis que atorgui el Consell Català de l’Esport de conformitat amb la normativa vigent.

j) Coordinar la incoació i la instrucció dels expedients sancionadors i dels expedients de revocació i de reintegrament de subvencions i ajuts, i proposar-ne la resolució.

k) Coordinar la instrucció dels procediments de responsabilitat patrimonial que es reclami al Consell Català de l’Esport.

l) Supervisar i coordinar la tramitació dels expedients patrimonials sobre els béns mobles i immobles, propietat o adscrits al Consell Català de l’Esport, així com la gestió de les seves assegurances.

m) Supervisar la gestió del Registre d’Entitats Esportives.

n) Qualsevol altra funció de naturalesa anàloga que li sigui encomanada.

14.2 De l’Àrea Jurídica, d'Inspecció i de Registre d'Entitats Esportives en depenen:

a) L’Àrea d'Inspecció i Control.

b) L’Àrea de Registre i Assessorament Jurídic d'Entitats Esportives.

Article 15

Àrea d’Inspecció i Control

Corresponen a l’Àrea d’Inspecció i Control, configurada com a àrea funcional, les funcions següents:

a) Executar les funcions d’inspecció esportiva, tant pel que fa al control del compliment de la normativa esportiva en general, com en relació al compliment de la normativa esportiva sectorial en matèria d’instal·lacions, titulacions i entitats esportives; i especialment les relatives al control de la justificació econòmica de les subvencions, ajuts, beques i premis atorgats pel Consell Català de l’Esport.

b) Emetre els informes que permetin certificar la correcta justificació econòmica de les subvencions, dels ajuts, de les beques i premis que atorgui el Consell Català de l’Esport

c) Elaborar els documents que continguin els criteris econòmics aplicables a la justificació de les subvencions, ajuts, beques i premis que atorgui el Consell Català de l’Esport de conformitat amb la normativa vigent.

d) Proposar a l’òrgan concedent de les subvencions, ajuts i beques la incoació dels expedients sancionadors i dels expedients de revocació i de reintegrament.

e) Instruir els expedients sancionadors i els expedients de revocació i de reintegrament de subvencions, ajuts i beques, i elaborar les propostes de resolució.

f) Fer el seguiment de les normatives específiques del seu àmbit.

g) Qualsevol altra funció de naturalesa anàloga que li sigui encomanada.

Article 16

Àrea de Registre i Assessorament Jurídic d'Entitats Esportives

Corresponen a l’Àrea de Registre i Assessorament Jurídic d'Entitats Esportives, configurada com a àrea funcional, les funcions següents:

a) Gestionar el Registre d’Entitats Esportives de Catalunya i dirigir les accions d'inscripció d'actes i de dipòsit de documents d'aquestes entitats.

b) Gestionar el Cens d'organitzadors i organitzadores d'activitats fisicoesportives en el medi natural.

c) Supervisar i coordinar l'actualització de les dades relatives a les entitats jurídiques inscrites i adscrites en el Registre i de les persones registrades al Cens.

d) Supervisar les actuacions conduents a fer efectiva la publicitat registral dels assentaments registrals de les entitats del Registre i de les persones registrades al Cens.

e) Prendre raó i arxivar els comptes anuals que presentin les entitats esportives, i en el cas de les entitats obligades a la rendició de comptes, revisar-los i emetre el corresponent informe i proposta favorable o desfavorable al dipòsit.

f) Diligenciar i legalitzar els llibres d’actes i de comptabilitat de les entitats esportives.

g) Assessorar les entitats i la ciutadania en relació amb les obligacions registrals i la formalització dels actes objecte d'inscripció.

h) Emetre i lliurar les certificacions i els llistats que li siguin sol·licitats.

i) Impulsar millores i simplificacions en les tramitacions telemàtiques dels procediments relatius a les inscripcions registrals.

j) Proposar criteris registrals i interpretar la normativa d'aplicació.

k) Instruir els procediments de declaració d'utilitat pública d'associacions i, si escau, els de revocació d’aquesta declaració.

l) Tramitar i instruir els procediments de revocació del reconeixement legal de les federacions esportives.

m) Tramitar i instruir els expedients que s’instin per a la transformació d’entitats esportives en societats anònimes esportives.

n) Fer el seguiment de les normatives específiques del seu àmbit.

o) Qualsevol altra funció de naturalesa anàloga que li sigui encomanada.

Article 17

Escola Catalana de l’Esport

17.1 Corresponen a l'Escola Catalana de l’Esport, assimilada orgànicament a servei, les funcions següents:

a) Planificar el disseny, l'actualització i el desenvolupament de la formació tant presencial com a distància dels tècnics o tècniques de les activitats físiques o esportives i especials, així com la formació continuada.

b) Desenvolupar els plans d'estudis, programes i currículums de formació de tècnics o tècniques de les activitats físiques, esportives o especials, en cada modalitat esportiva, tenint en compte la perspectiva de gènere.

c) Promoure, organitzar, elaborar, i fer el seguiment, en coordinació amb les federacions esportives catalanes mitjançant els oportuns convenis, dels diferents processos formatius tant presencials com a distància i de les proves d’accés, com a entitat promotora de cursos de formació de persones entrenadores i monitores en la iniciació i tecnificació esportiva, alt rendiment, així com en la conducció de l’activitat o pràctica esportiva, en les modalitats o especialitats esportives reconegudes pels òrgans competents, respecte de les quals no estiguin regulats els corresponents títols d’ensenyament esportiu, tot coordinant la resolució de les sol·licituds de convalidació, l’elaboració de les actes d’avaluació i l’emissió dels certificats corresponents.

d) Gestionar els ensenyaments esportius que s’imparteixen als centres educatius de Formació de Tècnic d’esport que siguin titularitat del Consell Català de l’Esport, en col·laboració amb la resta d’administracions i entitats competents.

e) Promoure, organitzar, elaborar, i fer el seguiment, en coordinació o col·laboració amb les federacions esportives catalanes i altres entitats, de seminaris, cursos, jornades i sessions de formació de matèries esportives o vinculades amb l’esport, dirigides tant al públic en general, com a persones formadores, tutores, voluntàries, esportistes, entrenadores, professionals del sector de l’esport i estudiants.

f) Coordinar amb el Departament d'Educació, amb els departaments competents en cada matèria afectada, i amb les institucions estatals i europees, quan sigui necessari, el reconeixement de les titulacions i la seva homologació en el sistema educatiu.

g) Vetllar per una formació sumativa i dirigir de manera coordinada amb les federacions esportives catalanes les necessitats que aquestes tinguin en aquest camp.

h) Gestionar i coordinar el pressupost, la infraestructura i els recursos de l'Escola Catalana de l’Esport.

i) Dirigir, coordinar i gestionar el Registre Oficial de Professionals de l’Esport de Catalunya (ROPEC), adscrit a l’Escola Catalana de l’Esport de conformitat amb la normativa vigent; així com emetre i lliurar les certificacions que se sol·licitin i les habilitacions i validacions que corresponguin d’acord amb la normativa aplicable.

j) Fer el seguiment de les normatives especifiques de l'àrea, informar, actualitzar i difondre el seu coneixement.

k) Promoure, organitzar, elaborar, i fer el seguiment, en coordinació amb els consells esportius mitjançant els oportuns convenis, dels diferents processos formatius per al voluntariat o vinculats a l’àmbit professionalitzador.

l) Coordinar amb les federacions esportives catalanes, els consells esportius, les entitats esportives o altres àrees vinculades al Consell català de l’Esport, les diferents formacions adreçades al voluntariat, a la formació continuada i transversal regulada a la normativa vigent en matèria d’esport.

m) Qualsevol altra funció de naturalesa anàloga que li sigui encomanada o estigui prevista expressament en la normativa aplicable.

17.2 La persona responsable de l'Escola Catalana de l’Esport assumeix la direcció de les escoles de formació de tècnics o tècniques esportius (EFTE) d’Esplugues de Llobregat, de Montjuïc, de la Caparrella, i de qualsevol altre centre educatiu que pugui arribar a ser titularitat del Consell Català de l’Esport.

Article 18

Unitat d'Esport i Salut

Corresponen a la Unitat d'Esport i Salut les funcions següents:

a) Gestionar els centres propis de medicina de l'esport.

b) Emetre la proposta d’informe sobre l’acreditació i fer el seguiment dels centres i serveis de medicina de l’esport.

c) Fer el seguiment mèdic i psicològic dels/de les esportistes integrats en la tecnificació esportiva que són usuaris/àries del Centre de Tecnificació Esportiva d’Esplugues de Llobregat, i persones usuàries d’altres centres d’acord amb el convenis que es subscriguin.

d) Prestar als/a les esportistes d’alt nivell els serveis d’atenció assistencial i d’atenció tècnica en ciències de l’esport que determini la Comissió Tècnica de l’Esport d’Alt Nivell.

e) Col·laborar amb els òrgans i les entitats encarregats de dur a terme els controls antidopatge dels/de les esportistes d'alta competició i tecnificació.

f) Proposar la subscripció i redactar els convenis de col·laboració entre el Consell Català de l’Esport i altres entitats en les matèries pròpies del seu àmbit.

g) Fer el seguiment de les normatives específiques del seu àmbit.

h) Impulsar i promoure la incorporació de la perspectiva de gènere en l’àmbit de la medicina de l’esport, de forma coordinada amb l’Àrea de Gènere i Programes Esportius Transversals.

i) Qualsevol altra funció de naturalesa anàloga que li sigui encomanada o estigui prevista expressament en la normativa aplicable.

Article 19

Les Representacions territorials de l'Esport

19.1 El Consell Català de l’Esport té representacions territorials a les demarcacions de Barcelona, Girona, Lleida, Tarragona, Terres de l'Ebre, Catalunya Central, Penedès i Alt Pirineu i Aran.

Les representacions territorials de l’Esport tindran el mateix àmbit territorial que les Delegacions Territorials del Govern de la Generalitat de Catalunya.

19.2 A les representacions territorials de l'Esport, assimilades orgànicament a servei i sota la dependència orgànica de la persona titular de la Direcció del Consell Català de l’Esport, corresponen en el seu àmbit territorial les funcions següents:

a) Informar i assessorar la ciutadania i les entitats, públiques i privades, en les matèries que siguin competència del Consell Català de l'Esport.

b) Promoure les relacions entre la ciutadania, les entitats públiques i privades, i els òrgans dels Consell Català de l’Esport per al foment de l’esport i de l’activitat física.

c) Informar i assessorar els òrgans del Consell Català de l’Esport en les matèries de la seva competència quan siguin requerides a fer-ho.

d) Exercir les funcions de representació expressament delegades per la persona titular de la Presidència o de la Direcció del Consell Català de l’Esport.

e) Qualsevol altra funció anàloga que la Presidència o la Direcció del Consell Català de l’Esport els hi encomani.

19.3 Les representacions territorials de l’Esport depenen funcionalment de la persona titular de la Presidència del Consell Català de l’Esport.

Disposicions addicionals

Primera. Supressió d’òrgans

Se suprimeixen els òrgans següents:

L’Àrea de Formació.

La Secció de Suport a Entitats Esportives.

L’Àrea d’Esport per a Ciutadans.

La Secció de Registre i Assessorament Jurídic d’Entitats Esportives.

L’Àrea de Normativa Jurídica i d’Inspecció.

La Secció Tècnica.

La Unitat de Planificació i Gestió d’Equipaments Esportius.

La Secció de Documentació i Publicacions.

L’Àrea d’Informàtica, Estudis i Estadístiques.

La Secció de Coordinació Administrativa.

La Secció de Manteniment i Prevenció.

El Negociat de Comptabilitat i Pressupostos.

El Negociat de Control Pressupostari.

El Negociat de Registre General.

Segona. Canvis de denominacions

Canvien la seva denominació les unitats següents:

L’Àrea d’Alt Rendiment i Esport Federat passa a denominar-se Servei d’Alt Rendiment i Esport Federat.

L’Àrea d’Esport Escolar passa a denominar-se Servei d’Esport Escolar.

Tercera. Referències normatives

Totes les referències que la normativa vigent faci a òrgans que se suprimeixen o es modifiquen en aquest Decret s'han d'entendre fetes als òrgans que assumeixen les seves funcions o estructura.

Així mateix, totes les referències que aquest Decret efectua envers a altres normes actualment vigents s’entendran fetes envers les normes que les substitueixin en cas que aquelles fossin derogades o modificades.

Disposicions transitòries

Primera. Llocs de comandament de les unitats afectades pel Decret

Les persones que ocupen els llocs de comandament de les unitats afectades per aquest Decret seguiran exercint les seves funcions respectives mentre no s'adaptin els nomenaments o es proveeixin, si escau, els llocs de treball d'acord amb l'estructura regulada.

Segona. Altres llocs de treball

Les persones que ocupen llocs adscrits a les unitats administratives i àrees funcionals que resultin afectades per les modificacions orgàniques d'aquest Decret seguiran exercint les seves funcions respectives mentre no s'adaptin els nomenaments o es proveeixin, si escau, els llocs de treball d'acord amb l'estructura reglada.

Tercera. Retribucions de les persones afectades per les modificacions orgàniques del Decret

Les persones que resultin afectades per les modificacions orgàniques d'aquest Decret continuaran percebent la totalitat de les seves retribucions amb càrrec als crèdits als quals s'estaven imputant, fins que s'adoptin les disposicions de desplegament i pressupostàries corresponents.

Disposició derogatòria

Queden derogades totes les disposicions del mateix rang o inferior que s'oposin o contradiguin el que estableix aquest decret i, específicament, les disposicions següents:

a) El Decret 4/1994, d'11 de gener, pel qual es regula l'Escola Catalana de l'Esport i la formació i les titulacions dels tècnics de l'àmbit de les activitats físiques i/o esportives i especials.

b) El Decret 215/2005, d’11 d'octubre, de reestructuració de la Secretaria General de l’Esport i del Consell Català de l'Esport, amb excepció de la disposició addicional tercera.

c) L’Ordre PRE/468/2005, de 28 de novembre, de desplegament de l'estructura orgànica del Consell Català de l'Esport.

Disposicions finals

Primera. Habilitació

Es faculta la persona titular del departament competent en matèria d'economia i hisenda per realitzar les adaptacions pressupostàries necessàries per donar-hi compliment.

Segona. Entrada en vigor

Aquest Decret entrarà en vigor al dia següent de la seva publicació al *Diari Oficial de la Generalitat de Catalunya.*

Barcelona, de de 2024

Pere Aragonès i Garcia

President de la Generalitat de Catalunya

Laura Vilagrà Pons

Vicepresidenta del Govern i consellera de la Presidència